Document ID: /roh_data/filtered/fineweb-2-filterrobots_roh.jsonl.gz/13784

L’interpraisa feroviaria TreNord investescha passa 520 milliuns euros per cumprar novs trens. Fin tar l’avertura da l’ExpoMilano duain esser 40 da total 63 novs trens en funcziun. Cun quell’investiziun vul ins suttastritgar quant ferm che la regiun Lumbardia craja en il transport public.
La «macchina» è status da simbol
Per il Talian n’èn ils mezs publics dentant betg uschia enconuschents e duvrads sco per exempel en Svizra. Il simbol da status per mintga Talian è e resta «la macchina» – l’auto.
Per tut quels che vegnan cun l’auto a l’ExpoMilano datti pliras plazzas da parcar uffizialas var 10 km davent da l’areal da l’exposiziun. Ellas vegnan gestiunadas e porschan in service d’in bus da shuttle che maina ils visitaders fin tar il portal da l’entrada.
Er cuntanschibel cun l'aviun
Plinavant è la Lumbardia er cuntanschibla sin la via aviatica. Las colliaziuns dals eroports da Malpensa, Linate e Bergamo cun tren e bus èn er garantidas.
Dentant n’èn betg tut las colliaziuns prontas per il di d’avertura da l’Expo il prim da matg 2015.